સોમનાથના દર્શનાર્થે આવેલા અમદાવાદ, યુપી અને પંજાબના પરિવારજનોમાંથી ચાર જણા સોમનાથ નજીક પ્રતિબંધિત સમુદ્ર કિનારે પહોંચી અને સમુદ્ર સ્નાન કરતા અચાનક જ મોજાની થપાટમાં આ સમુહમાંથી પિતરાઈ ભાઇ-બહેન તણાવા લાગતા ભારે દોડધામ મચી ગઇ હતી. જોકે તણાતી યુવતીને તરત જ સમુદ્રમાંથી બહાર કાઢવામાં સફળતા મળી હતી પરંતુ તેનું પ્રાણપંખેરૂ ઉઠી ગયું હતું જયારે તેનો ભાઇ ઉંડા પાણીમાં ગરકાવ થયો હતો ત્યારે તેની શોધખોળ પણ શરૂ કરવામાં આવી છે. અમદાવાદ રહેતા પરિવારે પોતાના સ્વજનોને રજાના દિવસે દ્વારકા અને સોમનાથ દર્શનાર્થે લઇ આવ્યા હતા અને ત્યારે આ ગોઝારી ઘટના બનતા પરિવારજનોમાં કાળો કલ્પાંત સર્જાયો હતો.